b"\n_START_ARTICLE_\nCan Roca (Fogars de la Selva)\n_START_SECTION_\nDescripci\xc3\xb3\n_START_PARAGRAPH_\nCan Roca es tracta d'un mas de planta rectangular que consta de tres pisos i que est\xc3\xa0 cobert amb una teulada a dues aig\xc3\xbces, desiguals, de vessants a laterals._NEWLINE_En els tres pisos predominen les obertures rectangulars, bastant matusseres i discretes, ja que no acumulen cap treball especial._NEWLINE_Trenca parcialment aquesta discreci\xc3\xb3 compositiva les restes vivents que podem contemplar, en el primer pis, d'un antic rellotge de sol, del qual s'entreveu tan sols la silueta i la barra que actuaria com a broca, la qual est\xc3\xa0 molt oxidada._NEWLINE_Tanca la fa\xc3\xa7ana en la part superior un r\xc3\xa0fec format per tres fileres: la primera de rajola plana i la segona i la tercera de teula._NEWLINE_La masia ha experimentat diverses ampliacions en sengles costats. Aix\xc3\xad la part pr\xc3\xb2piament destinada a habitaci\xc3\xb3 s'ha eixamplat a la dreta, mentre que a l'esquerra trobem les depend\xc3\xa8ncies de treball. Aquestes es van efectuar en dos moments hist\xc3\xb2rics diferents, ambd\xc3\xb3s sense determinar. Tanmateix podem deduir que la part m\xc3\xa9s externa resolta amb ma\xc3\xb3 i rajola \xc3\xa9s molt m\xc3\xa9s recent._NEWLINE_Pel que fa a la resoluci\xc3\xb3 dels espais exteriors cal dir que les quatre fa\xc3\xa7anes presenten una resoluci\xc3\xb3 uniforme, que s'ha tradu\xc3\xaft a la pr\xc3\xa0ctica en un arrebossat de textura granulada i gruixuda, el qual s'est\xc3\xa0 desprenent parcialment en la fa\xc3\xa7ana principal, com aix\xc3\xad ho acrediten les petites clapes que afloren en parts puntuals de la fa\xc3\xa7ana, i que deixen veure la mat\xc3\xa8ria primera amb qu\xc3\xa8 es va construir la masia, a base de pedres i morter de cal\xc3\xa7._NEWLINE_El mas de Can Roca est\xc3\xa0 empla\xc3\xa7at en un terreny irregular, com \xc3\xa9s un pendent poc accentuat. Tanmateix trobem un desnivell important concentrat en l'espai que ocupen les depend\xc3\xa8ncies de treball._NEWLINE_Tot i que la masia est\xc3\xa0 habitada, es pot dir que aquesta no gaudeix d'un bon estat de conservaci\xc3\xb3, ja que com salta r\xc3\xa0pidament a la vista aquesta requereix unes obres de manteniment i de millora._NEWLINE_Contemplant fotografies antigues, com ara la de la fitxa del Servei de Patrimoni n\xc3\xbam. 26.730 elaborada per Pere Mon en el 1984, salta a la vista r\xc3\xa0pidament que en la masia no s'han experimentat canvis substancials ni importants, ja que al marge d'intervencions puntuals i espor\xc3\xa0diques el mas segueix absolutament igual._NEWLINE_Adossada a la part posterior d'aquesta construcci\xc3\xb3 trobem la masia primig\xc3\xa8nia, la qual consta de dos pisos i que est\xc3\xa0 coberta amb una teulada a dues aig\xc3\xbces de vessants a fa\xc3\xa7ana. Les dues aig\xc3\xbces no s\xc3\xb3n equitatives, sin\xc3\xb3 tot el contrari, completament desiguals, ja que una \xc3\xa9s molt m\xc3\xa9s llarga que l'altra._NEWLINE_Destacar d'aquesta dos elements: per una banda, la petita construcci\xc3\xb3 semicircular que aflora en la fa\xc3\xa7ana lateral de la masia, coberta amb teula i que antigament desenvoluparia les tasques de forn. Mentre que per l'altra el r\xc3\xa0fec que es prolonga en la teulada i que est\xc3\xa0 format per tres fileres: la primera de rajola plana i la segona i la tercera de teula._NEWLINE_A difer\xc3\xa8ncia de l'altra construcci\xc3\xb3, la qual va ser aixecada en el 1863, la masia primig\xc3\xa8nia presenta una resoluci\xc3\xb3 diferent dels espais exteriors a base de pedra vista sense desbastar i escairar i les finestres emmarcades amb ma\xc3\xb3.\n_START_SECTION_\nHist\xc3\xb2ria\n_START_PARAGRAPH_\nEl nom de Falgars apareix citat en un document de l'any 922 relacionat amb l'esgl\xc3\xa9sia parroquial de Sant Cypriani et Santa Justa in villa Falgars._NEWLINE_L'any 974 el municipi es troba sota la tutela del papa Benet VI a trav\xc3\xa9s de Hildesind, abat de Sant Pere de Rodes. Posteriorment un precepte dictat per Lotari reafirma el 982 aquest lligam._NEWLINE_M\xc3\xa9s endavant el terme pass\xc3\xa0 a dependre dels vescomtes de Girona, despr\xc3\xa9s vescomtes de Cabrera._NEWLINE_En una butlla papal de Lluci III del 1185, consta que el monestir de Breda tenia importants alous a la parr\xc3\xb2quia de Rami\xc3\xb3._NEWLINE_Amb la divisi\xc3\xb3 provincial del 1833 el municipi entr\xc3\xa0 dins la prov\xc3\xadncia de Barcelona, sent l'\xc3\xbanic de La Selva que pertany a aquesta demarcaci\xc3\xb3."